Diari Oficial de la Generalitat Valenciana


Sumari del DOGV 7362, del 17-09-2014 (2014/8377)

RESOLUCIÓN de 9 de septiembre de 2014, de la Dirección General de Innovación, Ordenación y Política Lingüística, por la que se convoca la fase de centro docente y la fase autonómica de la Comunitat Valenciana del XV Concurso Hispanoamericano de Ortografía del año 2014.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7362

Data del DOGV
:   17-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8377


Data del document
:   09-09-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓN de 9 de septiembre de 2014, de la Dirección General de Innovación, Ordenación y Política Lingüística, por la que se convoca la fase de centro docente y la fase autonómica de la Comunitat Valenciana del XV Concurso Hispanoamericano de Ortografía del año 2014. [2014/8377]  
El Ministeri d'Educació, dins del conjunt d'actuacions que du a terme per a millorar la qualitat de l'ensenyança, i conscient de la importància que té en el domini de l'expressió escrita el coneixement de l'ortografia, considera necessari promoure entre els alumnes el seu estudi i pràctica.  
Mitjançant la Resolució de 31 de juliol de 2014, de la Secretaria d'Estat d'Educació, Formació Professional i Universitats (BOE 191, 07.08.2014), s'ha convocat la fase nacional del XV Concurs Hispanoamericà d'Ortografia de l'any 2014, destinat a l'alumnat que cursa estudis del segon curs de Batxillerat durant el curs 2014-2015.  
  
La Conselleria d'Educació, Cultura i Esport, que compartix l'objectiu de promoure el correcte ús de les llengües, considera este concurs una iniciativa valuosa per a afavorir el correcte ús de la llengua escrita i per a despertar en els alumnes l'interés pel coneixement de l'ortografia, raons per les quals s'adherix a la convocatòria nacional i organitza la fase de selecció autonòmica que precedix la fase nacional.  
La convocatòria autonòmica comprén dos fases, prèvies a la nacional, que es desenrotllen de forma successiva: una primera en el centre docent i una segona fase d'àmbit autonòmic.  
Per tot això, fent ús de les facultats atorgades per l'article 10 del Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i l'article 70 de la Llei 5/1983, de 30 de desembre, del Consell, resolc:  
  
Primer  
1. Convocar la fase de centre docent de la Comunitat Valenciana del XV Concurs Hispanoamericà d'Ortografia en castellà de l'any 2014.  
  
2. En esta fase podran participar les alumnes i els alumnes dels centres docents de la Comunitat Valenciana matriculats en segon curs de Batxillerat durant el curs 2014-2015 i que prèviament s'hagen inscrit com a participants en el seu centre.  
3. Els centres docents de la Comunitat Valenciana que desitgen participar en esta fase dirigiran la corresponent sol·licitud al Servici d'Innovació i Qualitat, de la Direcció General d'Innovació, Ordenació i Política Lingüística (av. Campanar, 32; 46353 València), segons el model de l'annex I d'esta resolució. Les sol·licituds, degudament omplides i firmades, es presentaran preferentment en el Registre General de la Conselleria d'Educació, Cultura i Esport, siti en l'avinguda de Campanar número 32, 46914 València, o en els registres de les direccions territorials de la Conselleria d'Educació, Cultura i Esport de:  
  
- Alacant, carrer de Carratalá, 47, 03150 Alacant.  
- Castelló, avinguda del Mar 33, 12443 Castelló de la Plana.  
- València, carrer de Gregori Gea, 14, 46870 València.  
També podran presentar-se en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan es presenten en una oficina de correus, es realitzarà en la forma establida reglamentàriament i, en tot cas, en un sobre obert perquè l'empleat puga posar en la sol·licitud la data i el segell de l'esmentada oficina.  
Així mateix, una còpia de la sol·licitud, degudament registrada, podrà remetre's per correu electrònic a l'adreça següent: ?wbonudtlor@bvpxcak.edm.my?.  
4. El termini de presentació de les sol·licituds s'iniciarà el dia hàbil següent a la publicació d'esta resolució en el Diari Oficial de la Comunitat Valenciana i finalitzarà el dia 2 d'octubre de 2014.  
5. Els centres prèviament inscrits constituiran un jurat de selecció. Este jurat actuarà amb autonomia per a realitzar les proves més convenients per a triar, entre els alumnes inscrits, qui demostre millor coneixement de l'ortografia de la llengua castellana.  
6. El jurat de cada centre docent haurà d'estar format per, almenys, dos professors habilitats per a la docència en el nivell acadèmic dels candidats.  
7. Acabada esta fase del concurs, el centre docent remetrà un certificat amb les dades de l'alumne seleccionat, al Servici d'Innovació i Qualitat, de la Direcció General d'Innovació, Ordenació i Política Lingüística (av. Campanar, 32; 46881 València).  
Per a això, s'utilitzarà el model de certificat que figura en l'annex II d'esta resolució i es procedirà de la forma indicada en el punt 3 d'este apartat.  
El termini de presentació dels certificats finalitzarà el dia 8 d'octubre de 2014.  
  
Segon  
1. Es convoca la fase autonòmica a la Comunitat Valenciana del XV Concurs Hispanoamericà d'Ortografia en castellà de l'any 2014.  
  
2. En esta fase autonòmica, podran participar els alumnes que, prèviament inscrits en el concurs, hagen sigut seleccionats en els seus respectius centres.  
3. Esta fase autonòmica es desenrotllarà a la Comunitat Valenciana. La Direcció General d'Innovació, Ordenació i Política Lingüística de la Conselleria d'Educació, Cultura i Esport constituirà un jurat que s'ajustarà al que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC) i respectarà la composició paritària, d'acord amb el que establix l'Orde PRE/525/2005, de 7 de març (BOE 57, 08.03.2005), per la qual es dóna publicitat a l'Acord de Consell de Ministres en què s'adopten mesures per a afavorir la igualtat entre dones i hòmens, i l'article 10 de la Llei 9/2003, de 2 d'abril, de la Generalitat, per a la Igualtat entre Dones i Hòmens. El jurat estarà integrat per cinc membres:  
  
- President/a: un inspector o una inspectora d'Educació.  
- Quatre vocals, pertanyents al cos de catedràtics o professors d'Ensenyança Secundària de Llengua i Literatura Castellana, que hagen impartit classes en segon curs de Batxillerat.  
- Una secretària o secretari. Actuarà com a tal el membre més jove d'entre els quatre vocals.  
El jurat tindrà la seua seu en la Direcció General d'Innovació, Ordenació i Política Lingüística de la Conselleria d'Educació, Cultura i Esport (av. Campanar, 32; 46402 València).  
4. El concurs en la fase autonòmica de la Comunitat Valenciana consistirà en una sèrie de dictats o redaccions de paraules i/o frases, amb un nivell progressiu de dificultat ortogràfica. El jurat tindrà autonomia per a realitzar la prova i serà competent per a resoldre les possibles reclamacions.  
5. El jurat concedirà un primer i un segon premi als dos primers classificats, que gaudiran dels beneficis específics que s'establisquen. El jurat podrà declarar deserts els premis si considera que cap aspirant ha obtingut uns resultats acceptables des del punt de vista de la qualitat exigida en un concurs d'estes característiques.  
  
6. L'alumne o l'alumna que obtinga el primer premi en esta fase autonòmica representarà la Comunitat Valenciana en la tercera fase: fase nacional del XV Concurs Hispanoamericà d'Ortografia de l'any 2014. A falta d'això, representarà la Comunitat Valenciana l'alumne o l'alumna que haja obtingut el segon premi.  
7. El concurs en la fase autonòmica a la Comunitat Valenciana se celebrarà el 17 d'octubre de 2014 en l'Institut d'Educació Secundària que s'indica a continuació:  
Institut d'Educació Secundària Lluís Vives  
Carrer Sant Pau, 4. València.  
D'acord amb el següent horari:  
- D'11.30 a 12.30 hores: primera part de l'exercici.  
- De 13.00 a 14.00 hores: segona part de l'exercici.  
8. Els alumnes seran cridats, en una convocatòria única, a les 11.00 hores, amb l'objecte d'iniciar el concurs.  
9. Desenrotllament de la prova  
9.1. Els alumnes hauran d'acudir proveïts del document nacional d'identitat i d'un bolígraf o una ploma de tinta blava o negra.  
9.2. Una vegada iniciat el concurs, no s'admetrà cap alumne o alumna més. En acabar la primera part de l'exercici, hi haurà una pausa de 30 minuts. Durant esta pausa, el jurat de la prova prendrà les mesures oportunes perquè es garantisca la custòdia de les proves i l'anonimat dels seus autors.  
9.3. El jurat d'esta fase de la Comunitat Valenciana serà responsable de garantir l'anonimat dels exercicis. Per a això, s'utilitzarà el sistema de codi. Este codi, que consistirà en un número que es donarà a cada participant al començar les proves, serà l'única identificació que portaran els exercicis.  
9.4. Els folis en què els alumnes hagen realitzat cada dictat o redacció, que seran diferents per a cada un d'ells, no tindran nom i firma. Estos folis, identificats només amb el codi donat a cada un dels alumnes, es graparan en l'exterior d'un sobre tancat, que contindrà una fotocòpia del full d'inscripció de l'alumne o alumna corresponent, firmada davant de la presència del president/a o secretari/a del jurat del concurs, a fi que se'n puga comprovar la identitat.  
  
Els sobres que s'empren en esta operació seran tots del mateix tipus i cap d'estos presentarà en el seu exterior un signe diferenciador.  
Qualsevol signe en els folis en què s'haja realitzat la prova, que permeta la identificació de l'autor o de l'autora de l'exercici, suposarà l'exclusió immediata de l'alumne o alumna participant.  
9.5. Després que s'haja posat el codi en el sobre que conté la fitxa d'identificació de l'alumne i en els folis en què s'haja desenrotllat la prova, se separaran estos del sobre, per a procedir a la correcció dels exercicis en el més absolut anonimat.  
10. Resolució de la prova  
10.1. El jurat elaborarà la proposta d'adjudicació del primer i segon premi, una vegada avaluats tots els exercicis.  
10.2. Qualificats tots els exercicis, s'obriran els sobres identificats amb els codis, a fi de conéixer el nom dels guanyadors del primer i segon premi del concurs.  
10.3. El jurat remetrà la proposta d'adjudicació del primer i segon premi i la llista amb les qualificacions de tots els alumnes o les alumnes presentats/ades a la Direcció General d'Innovació, Ordenació i Política Lingüística de la Conselleria d'Educació, Cultura i Esport.  
  
10.4. La llista amb les qualificacions de tots els alumnes o les alumnes presentats/ades serà exposada en el tauler d'anuncis de l'IES Lluís Vives de València per la presidenta o el president del jurat.  
11. Concessió del premi  
11.1. La directora general d'Innovació, Ordenació i Política Lingüística de la Conselleria d'Educació, Cultura i Esport, a proposta del jurat autonòmic de la prova, concedirà el primer i segon premi del XV Concurs Hispanoamericà d'Ortografia de l'any 2014, els quals es notificaran als interessats abans del dia 27 d'octubre de 2014, i es publicarà en el Diari Oficial de la Comunitat Valenciana.  
11.2. Els secretaris dels centres en què van realitzar la inscripció els alumnes guanyadors del primer i segon premi consignaran el premi en els respectius expedients acadèmics i els alumnes gaudiran dels beneficis i reconeixements específics que s'establisquen a este efecte.  
  
  
Tercer  
L'alumne o l'alumna que obtinga el primer premi en esta fase de la Comunitat Valenciana del XV Concurs Hispanoamericà d'Ortografia de l'any 2014 serà inscrit en la fase nacional del dit concurs en els termes que establix la Resolució de 31 de juliol de 2014 (BOE 191, 07.08.2014) de la Secretaria d'Estat d'Educació, Formació Professional i Universitats. A falta d'això, serà inscrit l'alumne o l'alumna que obtinga el segon premi.  
  
  
DISPOSICIONS FINALS  
  
Primera  
En tot el que no estiga disposat en esta resolució seran aplicables les normes vigents en matèria de beques i ajudes a l'estudi. Es considera iniciat el procediment per la present convocatòria.  
Segona  
La present resolució produirà efectes a partir de l'endemà de ser publicada en el Diari Oficial de la Comunitat Valenciana.  
  
Contra esta resolució, que no esgota la via administrativa, els interessats podran interposar un recurs d'alçada davant de la Secretaria Autonòmica d'Educació i Formació en el termini d'un mes a comptar de l'endemà de ser publicada en el Diari Oficial de la Comunitat Valenciana.  
Tot això de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC).  
  
València, 9 de setembre de 2014.- La directora general d'Innovació, Ordenació i Política Lingüística: Beatriz Gascó Enríquez.